Φαλάφελ με σος γιαουρτιού
Απλή συνταγή για φαλάφελ που θυμίζει την κλασική, μόνο που δεν έχει κόλιανδρο, αλλά μαϊντανό. Επίσης, περιέχει λεμόνι, που τα κάνει πιο ανάλαφρα.
180 γρ. ρεβύθια (μουλιασμένα αποβραδίς), 1 ξερό κρεμμύδι, στα 4, τα φύλλα από 1 μάτσο μαϊντανό, 3 σκελίδες σκόρδου, 1 κουτ. γλυκού κύμινο σε σκόνη, 1/4 κουτ. γλυκού μπέικιν πάουντερ, 2 κουτ. σούπας αλεύρι, χυμός 1 μέτριου λεμονιού, αλάτι, φρεσκοτριμμένο πιπέρι, ελαιόλαδο για το τηγάνισμα, 500 γρ. γιαούρτι αγελάδος, στραγγιστό, 2 κουτ. σούπας ελαιόλαδο, αλάτι, φρεσκοτριμμένο πιπέρι, 1 μάτσο δυόσμος, ψιλοκομμένος, 80 ml νερό, παγωμένο, 4-5 αραβικές πίτες, 4 φύλλα μαρουλιού, λεπτοκομμένα, 1 μικρό αγγούρι, σε φέτες, 1 μεγάλη ντομάτα, σε λεπτές φέτες
Για τα φαλάφελ αρχικά στραγγίζουμε τα ρεβύθια και τα αδειάζουμε (ωμά) στον πολυκόφτη. Προσθέτουμε το κρεμμύδι, τον μαϊντανό, το σκόρδο, το κύμινο, το μπέικιν πάουντερ, το αλεύρι, το λεμόνι και αλατοπίπερο και τα χτυπάμε μέχρι να χοντροθρυμματιστούν (δεν θέλουμε να γίνουν λείος πουρές). Αδειάζουμε σε μπολ, καλύπτουμε με μεμβράνη και αφήνουμε στο ψυγείο για 1 ώρα, ώστε να σφίξει το μείγμα και να μπορούμε να το πλάσουμε.Πλάθουμε το μείγμα σε στρογγυλούς κεφτέδες και πιέζουμε λίγο με τα χέρια μας, για να πλατύνουν. Ρίχνουμε σε ένα βαθύ τηγάνι τόσο λάδι ώστε να καλύψει το 1/3 του σκεύους και το ζεσταίνουμε σε δυνατή φωτιά. Τηγανίζουμε τα φαλάφελ (σε δόσεις) για περίπου 3-4 λεπτά, μέχρι να χρυσίσουν. Τα βγάζουμε με τρυπητή κουτάλα και τα αφήνουμε σε χαρτί, να στραγγίξουν από το περιττό λάδι.Σε ένα μπολ ρίχνουμε όλα τα υλικά για τη σος και τα ανακατεύουμε με το σύρμα, μέχρι να αναμειχθούν και να σχηματιστεί μια λεία και ρευστή σάλτσα. Αφήνουμε στο ψυγείο μέχρι να τη χρειαστούμε.Ζεσταίνουμε στον φούρνο τις αραβικές πίτες (για περίπου 2 λεπτά). Μοιράζουμε σε κάθε πίτα το μαρούλι, τα φαλάφελ, το αγγούρι και τις ντομάτες. Περιχύνουμε με όση σος γιαουρτιού θέλουμε, τυλίγουμε (αν θέλουμε) και σερβίρουμε τα φαλάφελ με σος γιαουρτιού.
Γιαούρτι,Ρεβύθια,Light,Χορτοφαγικά